ብሔራዊ ምርጫ ቦርድ 27 ፓርቲዎችን መሰረዙን አስታወቀ
የኢትዮጵያ ብሔራዊ ምርጫ ቦርድ በአዲሱ የምርጫና የፖለቲካ ፓርቲዎች ሕግ መሠረት መሥፈርቶችን አሟልተው ሰነዳቸውን ማቅረብ አልቻሉም ያላቸውንና ከሌሎች ፓርቲዎች ጋር በመዋሀዳቸው ሰነድ የማያቀርቡትን፣ ከዓርብ ግንቦት 7 ቀን 2012 ዓ.ም. ጀምሮ 27 ፓርቲዎችን መሰረዙን አስታወቀ፡፡ ቦርዱ እስከ መጋቢት 3 ቀን 2012 ዓ.ም. ድረስ በቀድሞው ሕግ ሰርተፊኬት ለነበራቸውና በቀድሞው ሕግ ምዝገባ ጀምረው ለነበሩ 106 ፓርቲዎች በአዲሱ ሕግ ላይ የተቀመጡ መሥፈርቶችን እንዲያሟሉ በደብዳቤ ማሳወቁን አስታውሶ፣ ከቦርዱ ደብዳቤ ከደረሳቸው 106 የፖለቲካ ፓርቲዎች መካከል 76 የፖለቲካ ፓርቲዎች ሰነዶችን በማቅረባቸው በሕጉ መሠረት ተሟልቶ የቀረቡ ስለመሆናቸው እየመረመረ መሆኑን ገልጿል፡፡ የሚጠበቅባቸውን ሰነድ ማስገባት ያልቻሉና ጊዜ እንዲራዘምላቸው የጠየቁ 15 የፖለቲካ ፓርቲዎች መኖራቸውን፣ ከእነዚህ መካከል 13 ፓርቲዎች አጥጋቢ ምክንያት ባለማቅረባቸው እንዲሰረዙ ቦርዱ መወሰኑን ባወጣው መግለጫ አስታውቋል፡፡ሌሎች 14 ፓርቲዎች ደግሞ ከቦርዱ በተደረገላችው ጥሪ መሠረት ሰነዶቻቸውን ጨርሶ ባለማቅረባቸው፣ አንዳንዶቹ ደግሞ ከሌሎች ፓርቲዎች ጋር መዋሀዳቸውን በመግለጻቸው ተሰርዘዋል ብሏል፡፡የተሰረዙት ፓርቲዎች ጉባዔ ባለማካሄድ፣ የመሥራች አባላት ዝርዝር ባለማቅረብና የሚፈለጉባቸውን ሰነዶች ባለማቅረባቸው መሰረዛቸውን ምርጫ ቦርድ ጠቁሟል፡፡በዚህም መሠረት እንደ የመላው አማራ ሕዝብ ድርጅት (መአሕድ)፣ የገዳ ሥርዓት አራማጅ ፓርቲ (ገሥአፓ)፣ የኢትዮጵያዊያን አገር አቀፍ ንቅናቄ (ኢሃን)፣ የደቡብ ኢትዮጵያ ዴሞክራሲያዊ ኮንግረስ (ደቡብ ኮንግረስ)፣ የኢትዮጵያ ራዕይ ፓርቲ (ራዕይ)፣ የስልጤ ሕዝብ ዴሞክራሲያዊ ፓርቲና የመሳሰሉት መሰረዛቸው ታውቋል፡፡የኢትዮጵያውያን ዴሞክራሲያዊ ፓርቲ (ኢዴፓ) እና የወለኔ ሕዝቦች ፓርቲ ደግሞ ሰነዶችን ማቅረብ ያልቻሉት በፓርቲዎቹ የውስጥ ችግር የተነሳ መሆኑ ስለታመነበት፣ ጠቅላላ ጉባአያቸውን የኮሮና ወረርሽኝ ሲያበቃ እንዲያከናውኑ ቦርዱ መወሰኑን አስታውቆ፣ ሌሎች ሰነዶቻቸው ግን እየተመረመሩ መሆኑን ገልጿል፡፡ቦርዱ ምርመራ የሚያደርገው ፓርቲዎቹ በደብዳቤ የተገለጹላቸውን ነጥቦች ሁሉንም ማሟላታቸውን ማረጋገጥ (የሕገ ደንብ ለውጥ፣ የጠቅላላ ጉባዔ ሰነዶች አቀራረብ፣ የመሥራቾች ፊርማና የመሳሰሉት)፣ የፖለቲካ ፓርቲዎች በሕጉ መሠረት ማሟላት የሚገባቸውን የመሥራች አባላት ብዛት ትክክለኛነትን ለመፈተሽ ካቀረቡት የመሥራች አባላት ዝርዝር ናሙና የማውጣት፣ ናሙናዎቹ በትክክል በግለሰቦቹ የተፈረሙ መሆናቸውን ወደ ተፈረሙበት ቦታ በመላክ ማረጋገጥ፣ የሕገ ደንብ ለውጦችና የጠቅላላ ጉባዔ ሰነዶች በትክክል መያያዛቸውን ማረጋገጥ እንደሚያጠቃልል አመልክቷል፡፡ ይህ እንደተጠናቀቀም ሰነዶቻቸውን ካስገቡት 76 ፓርቲዎች መካከል ምን ያህሎቹ መሥፈርት እንዳሟሉ ይፋ የሚደረግ መሆኑን አስታውቋል፡፡